Diari Oficial de la Generalitat Valenciana


Sumari del DOGV 8696, del 12-12-2019 (2019/10997)

Instruccions de 8 d'octubre de 2019, del conseller de Política Territorial, Obres Públiques i Mobilitat, relativa a l'aprovació de la guia d'aplicació del Pla d'acció territorial sobre prevenció de riscos d'inundació en la Comunitat Valenciana (PATRICOVA).
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8696

Data del DOGV
:   12-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10387


Data del document
:   08-10-2019

Organisme emissor
:   Conselleria de Política Territorial, Obres Públiques i Mobilitat

Tipus de document
:   Instrucció

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat

Instruccions de 8 d'octubre de 2019, del conseller de Política Territorial, Obres Públiques i Mobilitat, relativa a l'aprovació de la guia d'aplicació del Pla d'acció territorial sobre prevenció de riscos d'inundació en la Comunitat Valenciana (PATRICOVA). [2019/10172]  
El PATRICOVA fou aprovat per Acord del Consell de 23 de gener de 2003 amb la finalitat d'avaluar i preveure la implantació d'usos i infraestructures sobre el territori de la Comunitat Valenciana. Després de més d'una dècada d'aplicació, els canvis tecnològics produïts per a l'anàlisi d'inundabilitat, els instruments emprats i l'experiència esdevinguda obligaven a una revisió que va ser aprovada per Decret 201/2015, de 29 d'octubre, del Consell, pel qual s'aprova el Pla d'Acció Territorial sobre Prevenció del Risc d'Inundació en la Comunitat Valenciana.  
  
En aquests anys transcorreguts, molts han estat els canvis normatius incorporats als processos d'ordenació territorial en àmbits afectats per inundacions, tant en la Unió Europea com a Espanya, que tenen implicació en la normativa pròpia del PATRICOVA que va ser, sense dubte, la capdavantera.  
L'experiència d'aquests anys i aquest desenvolupament normatiu ens ha fet creure en la necessitat d'elaborar una Guia que ajude aclarir i aplicar els requeriments que condicionen el desenvolupament dels planejaments municipals, a la planificació i construcció de les infraestructures i a la instal·lació de noves activitats en els àmbits rurals.  
La Guia d'aplicació del PATRICOVA aporta el recull de l'experiència per a fixar els principis generals d'actuació; aclarir els conceptes bàsics per entendre el medi al qual ens referim; per a entendre les regles que subjecten les condicions sobre les quals ens és permés ocupar el territori, atenent les competències de cadascuna de les administracions; a tenir cura dels instruments tècnics i cartogràfics amb què disposem, així com les seues limitacions i possibilitats de millora; a posar raó en l'avaluació de la perillositat i la incidència sobre els usos a implantar, així com la vulnerabilitat que d'aquests es pogueren derivar tenint en compte el possible increment d'aquesta. En qualsevol cas, atenent les classes i tipologies de sòls i els canvis que d'aquests es proposen. A més a més, cal reconéixer els estudis d'inundabilitat com a ferramenta imprescindible, tant pel que fa al seu abast com les limitacions que comporten, i avaluar l'impacte de les seues mesures correctores als espais inundables. Tots aquests continguts, acompanyats d'un bon grapat de preguntes i respostes, recollides amb l'experiència adquirida, i contestades d'una forma que ajude a entendre l'aplicació de les normes que regulen els sòls afectats per inundacions.  
  
Per tot això, en virtut de les competències que m'atribueix l'article 3 del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, es procedeix a dictar la següent instrucció:  
  
Primer  
Aprovar la guia tècnica d'aplicació del PATRICOVA amb la finalitat d'unificar conceptes, exposar de forma clara, senzilla i didàctica els principis generals i criteris que han d'aplicar-se en qualsevol valoració de riscos d'inundació que es realitze des del punt de vista d'ordenació del territori. Igualment, aclarir els usos de les cartografies oficials així com les relacions de complementarietat existents entre aquestes. Aquesta guia es pot consultar en el següent enllaç: (http://politicaterritorial.gva.es/va/web/planificacion-territorial-e-infraestructura-verde/guia-patricova).  
  
Segon  
Aquesta guia va dirigida als ajuntaments dels municipis amb algun grau de perillositat d'inundació, així com als tècnics encarregats de la tramitació d'instruments de planejament o projectes que la seua finalitat siga la implantació d'activitats en aquests àmbits. Igualment ha de ser un document de referència per a l'elaboració de projectes d'infraestructures per part dels organismes competents.  
  
Tercer  
Aquesta conselleria a través de la direcció general competent en matèria d'ordenació del territori realitzarà una revisió dels continguts d'aquesta guia si l'experiència demostra que és necessària la seua actualització o revisió.  
  
València, 8 d'octubre de 2019.- El conseller de Política Territorial, Obres Públiques i Mobilitat: Arcadi España García.